Diari Oficial de la Generalitat Valenciana


Sumari del DOGV 6474, del 07-03-2011 (2011/2568)

ORDE 5/2011, de 24 de febrer, de la Conselleria de Justícia i Administracions Públiques, per la qual es convoquen tres beques d'especialització professional en Acció Exterior.
-------------------------------------------------------------------------------------------------------------------------------------------------------------------------------

### Dades del document

Número de DOGV
:   6474

Data del DOGV
:   07-03-2011

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2011/2568


Data del document
:   24-02-2011

Organisme emissor
:   Conselleria de Justícia i Administracions Públiques

Tipus de document
:   Ordre

Anàlisi jurídica

 Descriptors 

:   * ajuda pública

ORDE 5/2011, de 24 de febrer, de la Conselleria de Justícia i Administracions Públiques, per la qual es convoquen tres beques d'especialització professional en Acció Exterior.
[2011/2568]
La Generalitat, en el marc de la política dirigida a afavorir la formació i el desplegament en temes europeus que permeta una ampliació dels coneixements i facilite una visió pràctica i real de l'anomenada construcció europea i de la presència de la Comunitat Valenciana en la Unió Europea, convoca la concessió de tres beques d'especialització professional en Acció Exterior.
L'anterior actuació està arreplegada en els objectius i activitats del programa 112.40 Beques per a la Formació Complementària i Especialització Professional en Acció Exterior. Hi ha suficient consignació pressupostària en la Llei de Pressupostos de la Generalitat per a l'exercici 2011.
Les beques que es financen d'acord amb el que preveu la present orde no estan subjectes a la política de control d'ajudes de l'Estat, atés que no reunixen els requisits de l'article 107 del Tractat CE, ja que no afecten la competència pel que fa a la qualitat del beneficiari i a l'objecte de la subvenció.
Per tot el susdit i en aplicació de la Llei 38/2003, de 17 de novembre, General de Subvencions, així com el Decret 132/2009, de 4 de setembre, del Consell, pel qual es regula la concessió de beques,
ORDENE
Primer
Convocar concurs públic per a la concessió de tres beques d'especialització professional en Acció Exterior.
Segon
Aprovar les bases per les quals es regix esta convocatòria, incloses com a annex I de la present orde.
Tercer
La dotació econòmica de les beques se sufragarà:
- Amb càrrec al capítol IV, línia T4026000, del programa 112.40, dels Pressupostos de la Generalitat per a l'any 2011, per un import total màxim de 24.000 €.
- Amb càrrec al capítol IV, línia T4026000, programa 112.40 o equivalents, dels Pressupostos de la Generalitat per a l'any 2012, per un import màxim de 12.000 €.
Contra esta orde, que posa fi a la via administrativa, es podrà interposar potestativament recurs de reposició davant del mateix òrgan que ha dictat l'acte, en el termini d'un mes comptat des de l'endemà de la seua publicació, de conformitat amb el que preveuen els articles 116 i 117 de la Llei 30/1992 de 26 de novembre, del Règim Jurídic de les Administracions Públiques i del Procediment Administratiu Comú, o bé recurs contenciós administratiu davant de la Sala Contenciosa Administrativa del Tribunal Superior de Justícia de la Comunitat Valenciana, en el termini de dos mesos comptats des de l'endemà de la seua publicació, de conformitat amb el que establixen els articles 10 i 46 de la Llei 29/1998, de 13 de juliol, Reguladora de la Jurisdicció Contenciosa Administrativa. Tot això sense perjuí que s'utilitze qualsevol altra via que es considere oportuna.
València, 24 de febrer de 2011
El conseller d'Indústria, Comerç i Innovació
i vicepresident primer del Consell,
p. d. (Resolució de 30.07.2010, DOCV de 02.08.2010),
VICENTE RAMBLA MOMPLET
ANNEX I
Bases de la convocatòria de tres beques
d'especialització professional en Acció Exterior
Primera. Objecte
Les beques tenen com a objecte l'especialització professional de postgraduats en Acció Exterior, a través de la realització de pràctiques en les següents localitats i centres directius:
- Dues beques en la Direcció General de Relacions Externes, a València.
- Una beca en el punt d'informació europea de la Delegació del Consell a Alacant.
Segona. Requisits
1. Les persones que sol·liciten participar en la convocatòria hauran de reunir els següents requisits, a la data de finalització del termini de presentació de sol·licituds:
a) No ser major de 35 anys.
b) Estar en possessió de la titulació superior de llicenciat/grau expedit o homologat per les autoritats espanyoles o dels altres països de la Unió Europea i que no hagen transcorregut més de cinc anys des de la seua obtenció.
c) No haver sigut beneficiari de beques de pràctiques professionals en la Generalitat per un període igual o superior a 36 mesos.
De conformitat amb el que establix la disposició transitòria segona del Decret 132/2009, de 4 de setembre, del Consell, pel qual es regula la concessió de beques, l'esmentat termini començarà a computar-se a partir del 9 de setembre de 2009, data d'entrada en vigor de la dita norma.
d) No estar incurs en les prohibicions per a obtindre la condició de beneficiari, establides en l'article 13 de la Llei 38/2003, de 17 de novembre, General de Subvencions.
e) Disposar de cobertura sanitària.
f) Acreditar documentalment el coneixement dels idiomes anglés i francés: nivell intermedi de l'Escola Oficial d'Idiomes o equivalent.
2. No podran optar a estes beques els qui, en el moment de publicar-se la convocatòria, ja estiguen gaudint d'una beca de pràctiques professionals en la Generalitat, tret que es concórrega a la mateixa beca que s'està disfrutant o que resten menys de dos mesos per a la seua finalització.
Tercera. Duració de les beques i pròrroga
1. El període de duració de les beques serà de 12 mesos, des de la data que s'indique en la resolució de concessió, la qual no podrà ser anterior a l'1 de maig de 2011. Esta resolució serà objecte de publicació en el Diari Oficial de la Comunitat Valenciana.
2. El període de duració podrà prorrogar-se per la Direcció General de Relacions Externes, per delegació de la persona titular de la Conselleria, sense necessitat d'una nova convocatòria, per un període màxim de 12 mesos addicionals, sempre que hi haja disponibilitat pressupostària corresponent i l'exercici de l'activitat que s'estiga efectuant així ho requerisca o aconselle.
Quarta. Dotació econòmica i pagament de les beques
1. Les beques estan dotades cada una d'elles amb 1.000 euros bruts mensuals.
Sobre este import haurà de practicar-se la retenció corresponent a compte de l'Impost sobre la Renda de les Persones Físiques i les altres que, si fa el cas, pogueren correspondre.
2. Les quantitats abonades en cap no cas tindran el caràcter de salari o retribució, sinó d'ajuda econòmica per a les despeses que la beca comporta.
3. Durant el període de vigència de les beques i a fi que la quantia de l'ajuda concedida no es veja indirectament minvada, es podran abonar ajudes complementàries per a compensar les despeses derivades de l'assistència a cursos, seminaris, esdeveniments o altres activitats que, a consideració del tutor o tutora responsables de la formació, s'entenguen necessaris o convenients als propòsits de la beca.
Cinquena. Termini de presentació de sol·licituds
El termini de presentació de sol·licituds serà de 15 dies hàbils, comptats a partir de l'endemà de la publicació d'esta convocatòria en el Diari Oficial de la Comunitat Valenciana.
Sisena. Formalització de sol·licituds
1. La sol·licitud per a poder optar a una beca es realitzarà utilitzant el model normalitzat que s'adjunta com a annex II, el qual estarà a disposició de les persones interessades:
a. En el portal institucional de la Generalitat en Internet (), web de la Direcció General de Relacions Externes ().
b. En el Registre General de la Conselleria de Justícia i Administracions Públiques (C/ Sant Calze, 2, 46110 de València).
c. A les oficines Prop de la Comunitat Valenciana.
Els candidats hauran de presentar el formulari de sol·licitud en els esmentats registres o per qualsevol de les formes que establix l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
2. A la sol·licitud hauran d'acompanyar la següent documentació original o compulsada en el moment de la presentació de la sol·licitud:
1) Títol de llicenciat/grau.
2) Currículum (model normalitzat que s'adjunta en l'annex III).
3) Expedient acadèmic complet i compulsat, en el qual es justificarà la possessió del títol de llicenciat/grau, amb expressió de la nota mitjana oficial.
4) Acreditació documental del coneixement de l'anglés i francés, d'acord amb la base segona.
5) Qualssevol altres documents que acrediten la possessió dels mèrits que es vulguen al·legar.
6) Declaració responsable de no tindre activitat laboral regular, ni qualsevol altra que impedisca el compliment de les obligacions com a becari, així com de no disfrutar de cap altra beca en el període establit en la base segona, la qual cosa s'acreditarà per mitjà de la declaració responsable inclosa en la sol·licitud.
7) Acreditació de disposar de cobertura sanitària.
8) Autorització perquè la Conselleria de Justícia i Administracions Públiques obtinga directament l'acreditació del compliment de les obligacions tributàries i amb la Seguretat Social, inclosa en la sol·licitud.
9) Declaració responsable de no incórrer en cap de les circumstàncies arreplegades en l'article 13.2 de la Llei 38/2003, General de Subvencions, inclosa en la sol·licitud.
10) Documentació que acredite trobar-se en algun dels supòsits establits en l'apartat 2 de la base novena d'esta convocatòria, que determinen la preferència de la concessió de les beques en cas d'empat en la valoració.
3. La presentació de la sol·licitud per a optar a les beques implicarà l'acceptació pel sol·licitant de les bases de la convocatòria.
Setena. Comissió Avaluadora
1. Per a l'examen de les sol·licituds de les beques es constituirà una Comissió Avaluadora, que estarà formada:
- Pel director general de Relacions Externes, o persona qui designe en substitució seua, la qual presidirà.
- La secretària general administrativa de la Conselleria de Justícia i Administracions Públiques, o persona qui designe en la seua substitució.
- El cap de l'Àrea de Relacions Externes, o persona qui designe en la seua substitució.
- El cap de l'Àrea de Relacions amb l'Administració General de l'Estat i de les Comunitats Autònomes, o persona qui designe en la seua substitució.
- Un tècnic de la Direcció General de Relacions Externes, qui actuarà com a secretari de la Comissió.
2. Els membres de la comissió podran ser assessorats pel personal tècnic o professional que es considere necessari, el qual podrà assistir amb veu però sense vot.
3. La Comissió adaptarà el seu funcionament al que establix la present convocatòria i a la Llei de Règim Jurídic de les Administracions Públiques i del Procediment Administratiu Comú, pel que fa a la composició i funcionament dels òrgans col·legiats.
Vuitena. Barem per a avaluar els mèrits personals
1. En funció de l'objecte i finalitat de les beques, les sol·licituds es valoraran aplicant el barem següent:
A) Expedient acadèmic
1. Nota mitjana ponderada de l'expedient acadèmic. Es valorarà entre 5 i 10 punts.
Quan la ponderació estiga realitzada amb una puntuació 0-4 s'aplicarà el que disposen els apartats 13.4 i 5 del Reial Decret 1267/1994, de 10 de juny, pel qual es modifica el Reial Decret 1497/1987, de 27 de novembre, pel qual s'establixen les directrius generals comunes dels plans d'estudis dels títols universitaris de caràcter oficial.
2. L'especialització acadèmica en matèries relacionades amb la convocatòria es valorarà entre 0 i 5 punts, entenent per este concepte les assignatures relacionades amb la beca. Es valorarà amb un màxim de 0,20 punts per assignatura.
3. Altres títols acadèmics oficials que no constituïsquen un requisit per a la concessió de la beca. Es valorarà fins a un màxim de 3 punts, a raó de:
a. Doctor: 2 punts
b. Altres llicenciatures/graus: 1 punt
c. Altres diplomatures: 0,50 punts
B) Coneixement d'idiomes de la Unió Europea
1. Donada la naturalesa d'estes beques, el coneixement d'estos idiomes és un element essencial, per la qual cosa es valorarà fins a 2 punts, d'acord amb l'escala establida en el Marc Normatiu de Referència.
Respecte dels idiomes anglés i francés, únicament es computarà en este apartat el seu coneixement de nivell superior a l'intermedi de l'Escola Oficial d'Idiomes o equivalent.
2. En el cas que el coneixement d'un idioma s'acredite per títol universitari i haja sigut valorat en l'apartat 1.A) 3, no es podrà computar també en este apartat.
C) Coneixements addicionals
1. Experiència professional relacionada directament amb l'objecte de la beca: fins a 2 punts, computant-se 0,10 per cada mes complet treballat.
2. Cursos de formació relacionats amb l'objecte de la beca, fins a un màxim de 4 punts.
Es valoraran els cursos realitzats o impartits, en organismes oficials o centres reconeguts, en matèria europea o en matèria de dret internacional públic, a excepció d'aquells vinculats específicament a la cooperació al desenvolupament, d'acord amb l'escala següent:
a) De 200 o més hores: 3 punts.
b) De 100 o més hores: 2 punts.
c) De 75 o més hores: 1,50 punts.
d) De 50 o més hores: 1 punt.
e) De 25 o més hores: 0,50 punts.
f) De 15 o més hores: 0,20 punts.
En cap cas no es puntuaran en el present subapartat els cursos d'idiomes.
D) Entrevista i prova escrita
1. Una vegada efectuada la valoració dels mèrits arreplegats en les sol·licituds presentades, la Comissió convocarà els 10 aspirants amb millor puntuació, per a la realització d'una prova escrita i una entrevista, a fi de comprovar el coneixement dels aspirants dels idiomes requerits, així com de la realitat i el funcionament de la Unió Europea.
El nombre d'aspirants convocats podrà ser superior a 10, si així ho considera la Comissió Avaluadora.
2. La puntuació màxima que s'atorgue en este apartat queda establida en 7 punts.
E) altres mèrits
Es valorarà fins a un màxim de 2 punts aquells altres mèrits relacionats amb l'objecte de la convocatòria, que no es troben inclosos en la resta d'apartats.
- Beques disfrutades durant els estudis universitaris: beques Jean Monnet de col·laboració, Europe Direct i semblants: 0,5 punts.
- Participació en projectes d'intercanvi internacional, Erasmus: 1 punt.
- Altres estades prolongades: 0,5 punts.
Novena. Procés de selecció
1. La Comissió Avaluadora es reunirà dins dels 15 dies següents a la terminació del termini de presentació de sol·licituds, a fi de valorar els mèrits que es deduïsquen de la documentació aportada, aplicant els criteris del barem que es contenen en la base anterior d'esta convocatòria.
2. En cas d'empat, este es resoldrà a favor de la persona que, en el moment de presentació de sol·licituds, haja acreditat el reconeixement de l'òrgan competent de tindre una discapacitat, el ser víctima de violència domèstica o d'accions terroristes, per este orde.
3. Obtinguda la puntuació provisional de tots els aspirants, s'exposarà la llista ordenada, segons la puntuació obtinguda, en la seu electrònica o portal institucional de la Generalitat en Internet (), el web de la Direcció General de Relacions Externes (), durant 10 dies, per a la fase d'al·legacions.
Tant esta com les successives publicacions s'efectuaran a través d'este mitjà.
4. Finalitzat el procés de selecció, la Comissió Avaluadora, en el termini de 10 dies, elaborarà una proposta de resolució que contindrà la relació de beneficiaris i beneficiàries, així com una bossa de reserva constituïda pels aspirants que no resulten adjudicataris de les beques, prioritzada per orde de puntuació, per a cobrir les vacants que puguen sorgir durant el període de gaudi. Així mateix s'inclourà una relació dels aspirants les sol·licituds de la qual hagen sigut desestimades, indicant les causes que han motivat la seua denegació.
Deu. Concessió
1. La resolució de concessió serà dictada per la consellera de Justícia i Administracions Públiques, i publicada en el Diari Oficial de la Generalitat Valenciana, en el termini màxim de tres mesos a comptar de la data de publicació d'esta convocatòria en l'esmentat diari oficial, sense perjuí de l'ampliació dels terminis en els termes que preveu l'article 42 de la Llei de Règim Jurídic de les Administracions Públiques i del Procediment Administratiu Comú.
2. La publicació d'esta resolució tindrà els efectes de notificació a les persones interessades, d'acord amb el que disposa en els articles 58 i 59.6 de la Llei de Règim Jurídic de les Administracions Públiques i del Procediment Administratiu Comú.
3. En el cas que transcórrega el termini establit sense que s'haja dictat i notificat resolució expressa, les persones interessades podran entendre desestimades les seues sol·licituds per silenci administratiu, de conformitat amb el que establix l'article 55 de la Llei 9/2001, de 27 de desembre, de la Generalitat, de Mesures Fiscals, de Gestió Administrativa i Financera i d'Organització de la Generalitat.
Onze. Obligacions de la persona beneficiària
1. Les persones beneficiàries de les beques estan obligades a incorporar-se al departament que se li indique en el termini establit, a realitzar l'activitat que ha motivat la concessió durant el període de gaudi i guardar el degut secret i confidencialitat dels assumptes en què intervinga, així com a complir les obligacions establides tant en l'article 14 de la Llei General de Subvencions com en la pròpia convocatòria.
2. Les persones beneficiàries estan obligades a acceptar la concessió de la beca i renunciar a qualsevol altra beca coetània que es gaudisca.
3. Per mitjà de l'acceptació de les bases de la convocatòria els becaris cedixen gratuïtament i de forma indefinida els resultats que s'obtinguen com a conseqüència del desplegament de les beques, així com la memòria final, si fa el cas, a la Conselleria de Justícia i Administracions Públiques, que es reserva el dret de la seua publicació i utilització, llevat que la normativa aplicable en determinada matèria dispose una altra cosa.
4. Durant el període de gaudi de les beques, les persones beneficiàries hauran d'exercir les pràctiques amb un horari màxim de 30 hores setmanals, que es distribuiran de la forma en què s'organitze per part del tutor o tutora de l'òrgan que exercix la tutela.
Dotze. Obligacions de l'entitat concedent
1. Són obligacions de la Conselleria de Justícia i Administracions Públiques amb les persones que hagen obtingut les beques:
a. Proporcionar el suport necessari, així com facilitar la utilització dels mitjans, instruments i equips que resulten necessaris per al normal desenrotllament de la seua activitat.
b. Designar un tutor o tutora per a la coordinació i orientació de l'activitat que vaja a exercir, la qual assignarà les funcions a realitzar en el curs de les seues pràctiques, realitzarà el seguiment i suport necessari, resoldrà els dubtes que puguen sorgir i avaluarà el seu aprofitament.
c. Vetlar pel desplegament adequat del programa de formació.
d. Subscriure amb una entitat asseguradora una pòlissa d'assegurança per al cas d'accident individual, de la qual seran beneficiàries les persones adjudicatàries d'estes beques.
e. Finalitzat el termini de la beca, i amb l'informe favorable del tutor o tutora, s'expedirà el corresponent certificat d'aptitud i aprofitament a favor del becari o becària.
Tretze. Situacions de la persona beneficiària de la beca i règim d'incompatibilitats
1. Quan el beneficiari o la beneficiària de la beca siga un empleat de la Generalitat, quedarà en la situació administrativa que siga procedent, d'acord amb la normativa corresponent en matèria de funció pública.
2. Quan el beneficiari no mantinga cap relació amb la Generalitat, la concessió i aprofitament de la beca no implicarà cap vinculació laboral o administrativa amb esta.
3. Les beques objecte de la present convocatòria són incompatibles amb l'exercici de qualsevol altra beca o ajuda, així com amb la realització de qualsevol altra activitat laboral remunerada que supose concurrència amb l'objecte i dedicació de la beca o que impedisca el compliment de les obligacions derivades del normal desenrotllament de la mateixa.
Catorze. Incidències
1. La consellera de Justícia i Administracions Públiques resoldrà tant els dubtes com els conflictes que pogueren plantejar els becaris i les becàries, en l'exercici de la seua funció, o les unitats administratives que els tutelen, després de vist l'expedient contradictori i amb plena subjecció al Decret 132/2009, de 4 de setembre, del Consell, pel que es regula la concessió de beques, a esta convocatòria i a la normativa general o sectorial que puga ser aplicat.
2. La renúncia a la beca suposarà la pèrdua de tots els drets inherents a la beca i, per tant, el seu import deixarà de percebre's a partir d'eixe moment.
3. Es produirà la pèrdua del dret al cobrament total o parcial de la beca, amb audiència prèvia a la persona interessada, en el supòsit de falta de justificació o de concurrència d'algunes de les causes previstes en l'article 37 de la Llei 38/2003, de 17 de novembre, General de Subvencions.
4. Procedirà el reintegrament de la quantitat percebuda i l'exigència de l'interés de demora corresponent des del moment del pagament de l'ajuda fins a la data en què s'acorde la procedència del reintegrament, d'acord amb el que disposa l'article 37 de la Llei 38/2003, de 27 de novembre, General de Subvencions, així com en els següents casos, garantint, en tot cas, el dret d'audiència a la persona interessada:
a) Quan es destine la quantitat percebuda a altres fins diferents a l'objecte de l'ajuda.
b) Quan s'incórrega en algun dels casos d'incompatibilitat de la beca establits en la base tretzena.
Quinze. Fitxer automatitzat de dades personals
Les dades personals de les persones sol·licitants, arreplegades en el transcurs del procediment, seran incloses en un fitxer automatitzat de la Conselleria de Justícia i Administracions Públiques, en els termes i condicions que s'arrepleguen en la Llei Orgànica 15/1999, de 13 de desembre, de Protecció de Dades de Caràcter Personal, així com en el Reial Decret 1720/2007, de 21 de desembre, pel qual s'aprova el reglament de desplegament de la referida llei orgànica.